**Scrisoare pe alb**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A încărunţit aerul dimineţii,

dragul meu.

Toamna uită să îmbrace

primăvara luminii

când noaptea se crapă de zi.

E târziu în culori

şi albul e tot mai devreme...

tălpile iernii aleargă pe dealuri

verdele ierbii ascuns

în pământ.

Aripile tac înfricate

orizontul aproape

înfrânt.

Numai strugurii râd

albastru şi verde

şi lacom respiră

miresme de vin

sub frunze pe margini uscate...

Ninge pe umerii toamnei,

iubite,

cu stele căzute

din ceruri de gând.

Nerăbdarea se-aşterne cuminte

pe şoapte...

mai pune un lemn

să se-aprindă-n cuvânt

şi hai mai aproape...